**Protokoll 2 2019 – Styremøte i NBfU region Øst**

Dato: 07.04.2019.

Tid: 14.00

Sted: Suhms gate 26

Tilstede: Kristoffer Lium, Henning Knudsen, Ingvild Bye, Silje Solvang, Helene Romset og Guro Helene Sørdalen.

Meldt forfall: Andrea Pharo Ronde.

Ordstyrer: Silje Solvang.

Referent: Henning Knudsen.

# **Sak 01/2019 - Økonomi**

Helene orienterte om regionens økonomiske situasjon. Vi har per 12. februar 151 836 kroner på konto. Bingoavtale er inngått med Max Spill AS, avdeling Tveita, og denne trådte i kraft 1. januar 2019. LNU Herreløs arv har innvilget midler til to kurs i 2019 (se sak 06), og det ser ut til å bli et aktivt år for regionen.

Helene har utarbeidet et skyggeregnskap for 2018. Totalt viser skyggeregnskapet et overskudd på 68.159 kroner. Dette er høyere enn budsjettert grunnet økte inntekter og reduserte kostnader. Økning i inntekter kommer fra tilskudd fra Vestfold fylkeslag i etterkant av arrangementer, kursmidler fra studieforbundet Funkis samt økt antall egenandeler grunnet flere medlemmer på arrangementer. Reduserte utgifter skyldes i hovedsak at Lisebergtur ble gjennomført i samarbeid med region Vest og HELFO-midler for overnatting på Hurdal under julebordet.

Foreløpig regnskap mottatt av regnskapsfører viser et overskudd på 120 919,96 kr. Årsaken til at dette tallet er nesten det dobbelte av skyggeregnskapet, er støtte fra fylkeslag for 2017 som ble utbetalt i 2018, utgifter for 2018 som ble betalt i 2017, og at overnatting for julebord ble betalt i 2019.

**Vedtak:** Styret tok saken til orientering.

# **Sak 02/2019: Budsjett 2019**

Helene og Silje la frem forslag til budsjett for 2019. Forslaget viser forventede inntekter på 368 760 og forventede utgifter på 361.065 kr. Dette resulterer i et forventet overskudd på 7 695 kroner. Tallene er vesentlig høyere enn foregående år grunnet to eksternt finansierte aktiviteter.

**Vedtak:** Styret støtter forslaget som oversendes årsmøtet 2019.

# **Sak 03/2019 Evaluering av julebordet**

Ingvild orienterte. Styret gjennomgikk svar som var kommet på utsendt evalueringsskjema, og knyttet enkelte kommentarer til gjennomføringen.

# **Vedtak:** Styret sier seg meget fornøyd med et godt gjennomført julebord.

# **Sak 04/2019: Årsmøtet 2019**

Guro Helene orienterte. Årsmøtet finner sted i Sarpsborg helgen 8.-10. mars. Selve møtet avholdes lørdag 9. mars. Det er totalt 24 påmeldte, 3 personlige ledsagere og 3 fellesledsagere. Utover årsmøtet er helgens aktiviteter trampolinepark og badeland.

Fristen for å sende inn saker til årsmøtet er 23. februar. Styret var enig om at sakspapirer skal ut så snart som mulig etter dette, og senest 2. mars.

**Vedtak:** Styret tok saken til orientering.

# **Sak 05/2019: Liseberg 2019**

Vårens nest mest fartsfylte eventyr finner sted i Göteborg, 24.-26. mai. Hotell er bestilt, det er reservert 18 sengeplasser. Komité ble satt ned. Reise skal bestilles 90 dager i forkant, altså 23. februar.

**Vedtak:** Komité med ansvar for arrangementet, bestående av Kristoffer Lium, Ingvild Bye og Guro Helene Sørdalen, ble satt ned. Egenandelen settes til 500 kroner.

# **Sak 06/2019: Støtte fra LNU herreløs arv**

Silje orienterte. Etter to særdeles overbevisende søknader skrevet av Silje, Ingvild, Henning og Kristoffer, har regionen fått støtte til to kurs dette året fra LNU Herreløs arv. Det ene er et helgekurs med fly og flygning som tema, med 100 000 kr i prosjektstøtte. Det andre er et kurs om kaffe og barristakunst, innvilget 73 860 kr i prosjektstøtte.

Styret diskuterte dato for kursene og når arbeidet med disse skal igangsettes. Vi gleder oss til spennende kurs og takker skribentene for godt arbeid.

**Vedtak:** Flykurs avholdes 23.-25. august 2019. Kaffe- og barristakurs avholdes 25.-27. oktober. Komiteer for de enkelte arrangementer settes ned etter årsmøtet.